S. Janiš, poslanec: (2009-06-24):
Národná rada takýmto postupom, takýmto podkladaním sa vláde totálne stráca svoj kredit a pokojne môžeme zasadať raz na jar, raz na jeseň a odmávať, čo vláda na čele so SMER-om prinesie. V takomto stave je dnes, výborne pán Faič, áno, vy to poznáte, tak hovoríte, že je to dobrý návrh. Presne k tomu to smeruje. Ja viem, že v týchto veciach ste profesionál a že ovládate, ako to fungovalo do roku 1989. Takže preto sa nečudujem, keď vravíte, že mám celkom dobrý návrh. Skrátené legislatívne konanie. V § 89 rokovacieho poriadku, podľa ktorého dnes teda rokujeme a máme prijať návrh na skrátené legislatívne konanie novely zákona o verejnom obstarávaní, sa vraví, že sa použije vtedy, ak hrozia štátu značné hospodárske škody.                       Na návrh vlády môže Národná rada rozhodnúť o skrátenom legislatívnom konaní. Len teraz aké škody hrozia Slovenskej republike? Škody z toho, že neuzatvoríte megalomanské projekty na PPP alebo škody z toho, že keď ich uzatvoríte. Ja vravím, že škody vzniknú väčšie, keď ich uzatvoríte. Takže rokovať na základe tohto § 89, že štátu, občanom hrozia škody je nezmysel, lebo pravý opak. Ak to schválite a vyjde sa maximálne v ústrety súkromnému sektoru, koncesionárovi, bankám, tí, ktorí to budú financovať, udržiavať a uzatvoria so štátom zmluvu na 30 rokov, ak im maximálne vyjdete v ústrety, a tak ako sa Národná rada podložila vláde, tak sa aj štát podloží týmto koncesionárom, tak občania sa majú na čo tešiť v budúcich obdobiach na to splácanie. Ak sme my vraveli, že pri PPP projektoch preto, lebo vláda sa rozhodla úplne nezmyselne, ale veľmi cielene stavať diaľnice a rýchlostné komunikácie 157 kilometrov formou projektov PPP. Odhadované náklady 150, 300 miliárd. Ak sme upozorňovali na to, že verejný sektor nie je pripravený na manažovanie takéhoto veľkého rozsahu projektu PPP, ktorý aj v zahraničí je po skúsenostiach veľmi riskantný a treba s ním postupovať veľmi opatrne, ak sme upozorňovali, že z toho vyplýva obrovské veľké riziko neefektívnosti použitia verejných prostriedkov a že v podstate ide len o pôžičku od súkromného sektora na výstavbu diaľnic, tak sme mali 100-percentnú pravdu. Postup vlády pri zabezpečovaní diaľnic a rýchlostných komunikácií a v tomto prípade R1 nám dáva za pravdu, že vláda alebo ministerstvo aj v spolupráci s NDS-kou nie je pripravené efektívne zvládnuť PPP projekty v takomto veľkom rozsahu a že jediným cieľom použitia PPP projektov je urobiť zmluvy na 157 kilometrov diaľnic a potom dej sa, čo sa dej. Nech to stojí, čo to stojí, zmluvy sú uzatvorené, budúce generácie splácajte. A vychádza sa maximálne v ústrety a vláda to mala niekoľkokrát na svojom rokovaní. Trinásteho mája rokovala vláda, kde sa uzatváral dodatok ku koncesnej zmluve vo verejnom obstarávaní koncesie na projektovanie, výstavbu, financovanie, prevádzku a údržbu Dubná Skala, Ivachnová, Jánovce a tak ďalej, o PPP projektoch vo vláde 13. mája. Uzatváral sa dodatok, to je iný PPP projekt, ale tie isté peniaze a ten istý systém, a keď zacitujem to, čo sa  bolo v tej správe, tak sa písalo. Všeobecná neochota bánk poskytovať úvery pre veľké projekty znamená, že Slovenská republika musí zohľadniť pripomienky bánk v čo najväčšej možnej miere tak, aby sa zabezpečila čo najväčšia atraktivita projektu pre veriteľov. Dobre ma počujete. Slovenská republika, teda vláda Roberta Fica musí zohľadniť pripomienky bánk v čo najväčšej možnej miere tak, aby sa zabezpečila čo najväčšia atraktivita projektu pre veriteľov. Pre občanov? Pre štát? Nie, pre veriteľov. To značí tí, ktorí peniaze požičiavajú, tí, ktorí tie diaľnice idú stavať. To je 13. máj, dva dni dozadu premiér vyhlásil bankám, že vraj akúsi fiktívnu vojnu pre mladomanželské pôžičky. Takže teda voči ktorým a akým bankám? Na jednej strane vláda pri projekte skoro za 300 miliárd hovorí, že treba týmto bankám, ktorým vyhlásil vojnu, vyjsť maximálne v ústrety, aby sa zabezpečila najväčšia atraktivita projektu pre veriteľov, teda pre banky. A tu premiér dva dni dozadu povie, že vyvolá vojnu, vyhlási vojnu z Bruselu bankám za to, že chce poskytovať na mladomanželské pôžičky, podieľať sa len jedným či dvoma percentami znížením úrokovej sadzby. A úplne oprávnene, úplne oprávnene sa pýtam, že kto je taký silný, kto je taký silný, že si vynúti u vlády nielen takéto atraktívne podmienky pre veriteľov, ale keďže je dnes už jún a tieto podmienky, ktoré vláda schválila 13. mája sú malé, atraktivita projektu pre veriteľov je slabá, tak si dokáže presadiť v skrátenom legislatívnom konaní aj návrh na to, že do 30 dní od vyhlásenia výsledku verejnej súťaže uzavretia zmluvy sa môžu v podstate podať nejaké námietky na súd a po 30 dňoch ako kameň do vody. Koniec. Na fix, nič sa nedá meniť, zmluva s koncesionárom je nenapadnuteľná. No ja sa pýtam, ktorí podnikatelia, ktoré právnické osoby alebo fyzické osoby, ktoré obchodujú so štátom na základe verejných súťaží vyhrajú zákazku si dajú podmienku, že po 30 dňoch, a zákonnú podmienku, po 30 dňoch od podpisu zmluvy všetky dodatky v tejto zmluve aj táto zmluva je nenapadnuteľná na súde. Dnes možno napadnúť verejné obstarávanie do jedného roka na súde, 30 dní. A ja sa pýtam, ktoré právnické osoby sú také silné, že si to dokážu vybaviť vo vláde, že si svoju nedotknuteľnosť svojho biznisu, ktorý uzatvárajú na 30 rokov, dokážu ošetriť v zákone tak, že po 30 dňoch koniec, nepohne s tým nikto. Toto je v tomto návrhu, o tomto dnes rokujeme, aby sme na zmluvu, na 30-ročnú zmluvu na ťažké miliardy korún alebo stá milióny eur my vytvorili koncesionárovi, veriteľom takéto ideálne podmienky. Nenapadnuteľnosť zmluvy na súde. Ak normálne troška, troška rozmýšľate, tak potom sa pýtam, tak to urobte na všetky. Na všetkých podnikateľov, ktorí obchodujú so štátom a získajú nejakú zákazku vo verejnej sfére. Prečo iba týmto, a použijem slová predsedu vlády, nenažratým bankám a nenažratým súkromníkom, tak to iba tejto jednej skupine ideme takto v ústrety, aby sme ich zabezpečili atraktivitu projektu pre veriteľov. A ja sa pýtam, toto je koniec? O mesiac, o dva týždne prídu s ďalšou požiadavkou títo veritelia. Tak znova zvoláme mimoriadne zasadnutie a znova im vyjdeme v ústrety? A to splácanie počas tých 30 rokov tie budúce generácie, naše deti a deti našich detí, tých ako normálne takto vystavíme? Kde je efektivita týchto PPP projektov? Kde je štátna expertíza na  investičné náklady týchto projektov? Nie je, nerobí sa. Ak dodávateľ povie, že to bude stáť toľkoto, v tendri si to vytendruje, koniec. Žiadna štátna expertíza, žiadne porovnanie rozpočtových nákladov, že je to predražené, že je to drahé, nič, nič sa nerobí. Absolútne nič. Čo ponúknu, to štát zoberie. A do 30 dní, ak nikto nedá námietku, teda nieže nikto, iba uchádzač, aj to si ošetrujete. Už ani nie Úrad verejného obstarávania, že došlo k pochybeniu. Ak sa nikto neodvolá, presne to vymedzujete v zákone. Kto sa len môže odvolať, budem hovoriť v prvom čítaní o tom, tak na 30 rokov je podpísaná zmluva, ktorú nikto nemôže zmeniť a ani dodatky k nej. Takže ak skrátené legislatívne konanie, tak rozhodne nie z dôvodu, že štátu hrozia národohospodárske škody. Občanom hrozia škody v prípade, že toto tu schválime a v prípade, že sa takáto zmluva podpíše. Vy ste utajili celú prípravu PPP projektov. Nikto nič nevie. Jediné oficiálne je, čo pustíte na internet z vlády. Pritom máte na stole výber poradcu na PPP projekty napadnutú Európskou komisiou a tak ďalej a tak ďalej. Ja vystupujem možno veľmi kriticky, ale ja si myslím, že nám treba všetkým troška otvoriť oči. To nejde iba o našich voličov, voličov SDKÚ – DS. To ide aj o vašich voličov. Aj vašich voličov zadlžujete, aj vaši voliči to budú splácať. A ak vravíte, že vaši voliči sú tí, ktorí patria do kategórie sociálne nižších sfér, tak aj tých zadlžujete. Aj tým pripravujete zlé podmienky, vlastným voličom. Zvážme, vráťme sa, pokiaľ je čas, prehodnoťme. Za týchto podmienok podpisovať PPP projekty dnes, keď štát ťahá totálne za kratší koniec, je nieže riskantné. To by žiadny súkromný človek, súkromný so svojimi peniazmi neurobil. Ani jeden z nás 150-tich by toto neurobil. A ani jeden z nás z vlastnej peňaženky by takto neriskoval. A pýtam sa, prečo takto riskujete z peňaženiek občanov? Prečo sa ženiete do záhuby s týmito projektmi dnes v  najnevýhodnejšej dobe pre štát. Strmhlav z vlastnej peňaženky, podotýkam, by ste toto nikdy neurobili, ani jeden z nás zo 150-tich by to neurobil. Ani my, ani vy. Ale z peňazí občanov v pohode, v pokoji, však sa skladajte. My sme urobili biznis. Toto je odkaz občanom. My sme urobili biznis a vy sa skladajte.